গোলে ফিরলেন ওয়েন রুনি। ৪০৪ মিনিটের গোলের খরা কাটিয়ে জয়ে ফিরল ম্যাঞ্চেস্টার ইউনাইটেডও! পিছিয়ে রইল না ম্যানুয়েল পেলেগ্রিনির ম্যা়ঞ্চেস্টার সিটিও। মঙ্গলবার চ্যাম্পিয়ন্স লিগে সেভিয়া-কে ৩-১ গোলে উড়িয়ে দিয়ে রাহিম স্টার্লিং-রা পৌঁছে গেলেন শেষ ষোলোয়।
ইপিএলে শেষ তিন ম্যাচ গোলশূন্য অবস্থায় শেষ হওয়ার পর লুইস ফান হাল-এর ফুটবলদর্শন নিয়ে প্রশ্ন উঠে গিয়েছিল। মঙ্গলবার টিম ফের জয়ের পথে ফিরলেও ডাচ ম্যানেজারকে বিদ্রুপ করতে ছাড়লেন না ভক্তরা। নতুন ফরাসি তারকা অ্যান্থনি মার্সিয়াল-কে তুলে নেওয়ার সময় গ্যালারি থেকে সমর্থকরা চিৎকার করে তার প্রতিবাদও জানালেন। ম্যাচের পর যা নিয়ে ফান হাল বলেছেন, ‘‘আমি তো বধির নই যে, সমর্থকদের বিদ্রুপ শুনতে পাব না! কিন্তু সমর্থকদের পরামর্শে তো দল চলবে না। সেখানে আমার সিদ্ধান্তই চূড়ান্ত। আমার বিশ্বাস, এই মূল্যবান জয়ের পর ওঁরাও নিজেদের ধারণা থেকে সরে এসেছেন।’’ মঙ্গলবার জিতে ‘বি’ গ্রুপে চার ম্যাচে সাত পয়েন্ট নিয়ে এক নম্বরে উঠে এসেছে ম্যান ইউ। ফান হালের মন্তব্য, ‘‘ওল্ড ট্র্যাফোর্ডের সোনালি অধ্যায়েও এই দল কখনও রাশিয়ার দলের বিরুদ্ধে জিততে পারেনি। সেটা ভেবেই আমি গর্বিত।’’
একইসঙ্গে ওয়েন রুনিও মঙ্গলবার যেন জবাব দিলেন সমালোচনার। ম্যান ইউ-এর প্রাক্তন ফুটবলার ডেনিস ল-এর ২৩৭ গোলের রেকর্ড স্পর্শ করলেন ম্যান ইউ অধিনায়ক। দলকে জয় এনে দিয়ে রুনির মন্তব্য, ‘‘ডেনিস ল এই ক্লাবের কিংবদন্তি ব্যক্তিত্ব ছিলেন। তাঁর রেকর্ড স্পর্শ করা আমার কাছে গৌরবের।’’ আরও বলেছেন,‘‘আইন্দহোভেন-এর বিরুদ্ধে আরও কঠিন ম্যাচ রয়েছে। সেই ম্যাচে জিতেই নক-আউট পর্বে উঠতে চাই।’’
ইপিএলে এক নম্বরে থাকা ম্যান সিটিও মঙ্গলবার প্রথম থেকেই আগ্রাসী মেজাজে খেলেছে। ৩৬ মিনিটের মধ্যে তিন গোলে করে ফেলে তারা। ৪ ম্যাচে ৯ পয়েন্ট নিয়ে ম্যান সিটিও শেষ ষোলোয় নিশ্চিত হল। ম্যানেজার ম্যানুয়েল পেলেগ্রিনি দলের পরিপূর্ণ ফুটবল দেখে খুশি।